钦定古今图书集成/方舆汇编/职方典/第1485卷 > 形胜附
## 钦定古今图书集成/方舆汇编/职方典/第1485卷 > 形胜附

本府。〈河阳县附郭。〉

《旧志》：三隅负山，一隅临水。州邑四城，各守其境，以卫郡治。原非用武之地，足称饶沃之区。金莲、玉笋，突兀东西；抚仙、星云，潆泂内外。挟湖山之胜，名鱼稻之乡。

《县志》：“金莲、玉笋，突兀东西；抚海、明湖，潆洄南北。山明水秀，颇擅灵异之奇；关险城完，允扼金汤之固。控滇池于上流，当临元而接壤。”

江川县

北枕关岭，南绕星湖。海门桥通一线之路，为三郡要冲。

新兴州

奇黎在西，《灵照》在东。为会城之南屏，实㽛町之北障。

《州志》：“东西环山，南北通谷，玉溪为带，铁炉为塞，良田鳞次，桑麻万家。揽通海岩壑之奇，瞰昆池碧澄之秀，作会城之仓廪，实鲁魁之锁钥，生聚日繁，人文蔚起，称南中名郡” 云。

路南州

按《州志》：“四山环绕，二水潆洄，前揖紫玉，后枕鹿阜，左绕盘江，右控狮岭竹峰高直千寻，为澂阳之东镇焉。”